SYDDANSK UNIVERSITET 25. oktober 2013

 GS

Referat af møde i Det Humanistiske Fakultets Ph.d.-udvalg den 18. september 2013.

Til stede var: Carl Bache, Lars Frode Frederiksen, Anne Klara Bom, Tine Brøndum og Maj Hostrup Brunse.

Fraværende efter afbud var Nils Arne Sørensen, Peter Simonsen, Nina Bonderup Dohn, Marit Clausen og Signe Overgaard.

Ad 1. Meddelelser.

Ph.d.-udvalgets formand orienterede om

* Det nationale ph.d.-skoleledermøde inden for de humanistiske fagområder den 12. september 2013, hvor følgende blev drøftet: kursussamarbejdet, netværk for henholdsvis ph.d.-skolelederniveau og FUP-leder/koordinatorniveau, summer schools, samt 4+4 ordningen.
* Der forventes holdt et møde med ledelsen og ph.d.-skolelederen samt FUP-ledere med henblik på drøftelse af den fremtidige FUP-organisering. Ph.d.-udvalget har tidligere drøftet sagen og prioriterer faglighed over organisationsmæssig ensrettethed. Der blev redegjort for tanker og overvejelser omkring en mulig fremtidig organisering.
* Ny ph.d.-bekendtgørelse, der er trådt i kraft pr. 1. september 2013. De væsentligste indholdsmæssige ændringer i bekendtgørelsen:

Ph.d.-uddannelse ved de kunstneriske uddannelsesinstitutioner under Ministeriet for Forskning, Innovation og videregående Uddannelser er nu omfattet af bekendtgørelsen;

Øget fokus på erhvervsrettede elementer i ph.d.-uddannelsen samt på relevans i forbindelse med kursuskrav og opnåelse af erfaring med undervisning og videnformidling;

Mere fleksible rammer for institutionernes internationale samarbejde om ph.d.-uddannelse samt præcisering af institutionernes muligheder for at udstede fælles- og dobbeltgrader;

Genindførelse af bestemmelse om, at en ph.d.-studerende kun kan tilbydes én genopretningsperiode i løbet af den samlede ph.d.-uddannelse;.

Institutionerne får hjemmel til at fastsætte regler, der begrænser antallet af medforfattererklæringer.

 Herudover er der gennemført mindre ændringer af teknisk eller sproglig karakter.

Ad 2. Strategi- og Ledelsesgrundlag.

Ph.d.-udvalgets formand oplyste, at Ph.d.-skolerne er bedt om at fremsende kommentarer til Udkast til Strategi- og Ledelsesgrundlag. SDU’s Ph.d.-Råd samler ph.d.-skolernes kommentarer i et høringssvar.

De tilstedeværende drøftede udkastet. Udvalget udtrykte undren over det meget lille fokus, der er på ph.d.-området i udkastet. Ph.d. er udelukkende nævnt i en bisætning under Internationalisering. Udvalget fandt det naturligt at tænke ph.d. ind i såvel karriereudvikling som talentpleje. Man vil som hidtil indgå i fakultetets fortsatte forsknings- og uddannelsesmæssige udvikling.

Ad 3. Nye virkemidler.

Ph.d.-udvalgets formand oplyste, at der efter aftale med dekanen er afsat kr. 100.000 af de tidligere KUF-midler til oversættelse/sproglig revision af ph.d.-afhandlinger. Der vil kunne gives et tilskud på op til 10.-15.000 til oversættelse/sproglig revision. Formålet er blandt andet at tilskynde de ph.d.-studerende til at skrive på det sprog, der rent forskningsmæssigt er mest relevant.

Ad 4. Godkendelse af ph.d.-kursusudbud E2013.

Ph.d.-udvalget godkendte kursusudbuddet for E2013. ECTS-vægtning sker på baggrund af konkret vurdering.

Ph.d.-udvalgets formand blev bemyndiget til at foretage eventuelle justeringer i kursusudbuddet, samt godkende de ph.d.-studerendes kurser og aktiviteter i forbindelse med evalueringssamtalerne.

Ad 5. Evaluering af ph.d.-vejlederkurser.

Ph.d.-udvalgets formand orienterede om de afholdte ph.d.-vejlederkurser. Der foretages mindre justeringer på baggrund af indkomne evalueringer og den positive feedback af ph.d.-vejlederkurserne. Kurset afholdes 1-2 x årligt.

Ad 6. Godkendelse af ph.d.-planer.

061285- Ph.d.-udvalget godkendte addendum til ph.d.-plan.

201187- Ph.d.-udvalget godkendte addendum til ph.d.-plan.

160577- Ph.d.-udvalget godkendte addendum til ph.d.-plan.

110787- Ph.d.-udvalget godkendte ph.d.-planen under forudsætning at der foreligger plan for afvikling af undervisnings- og formidlingselementet.

Ad 7. Eventuelt.

Ph.d.-udvalget drøftede status og udvikling af buddy-ordningen. Ordningen udmøntes forskelligt inden for programmerne. Der er vide rammer for aktiviteterne så længe den overordnede målsætning er at styrke det fagligt sociale samvær. Der kan være tale om frokoster, hvor man ”bare” mødes; temabaserede arrangementer; kaffemøder hvor fokus er på vejlederrollen, og hvor en vejleder inviteres til mødet o.s.v.

Valg til Bestyrelse og en række råd, herunder Ph.d.-udvalg er udskrevet pr. 17. september 2013.

Carl Bache

Ph.d.-udvalgsformand

 /

 Gitta Stærmose

 Sekretær